
Til min enestående søster, Karin.


Med stor taknemmelighed.









Prolog


År 1803 på en gård i Lønne ved Vesterhavet.


– Vig bort, Satan! hviskede pigen ud i mørket.


– Du vil bringe mig til fald.


Hendes blik var fæstnet på det svage lys, der sneg sig ind under den lukkede dør. Udenfor greb vestenvinden fat i taget, og et brag hørtes. Hun så op.


– Oh Herre, kom til dette hus og driv alle fjender langt herfra. Lad dine hellige engle bo heri og vogte os i fred.


Svage stemmer trængte ind til hende i sortekammeret, og skygger anedes bag døren. Hun pressede sin krop ind mod væggen. De var ved at samles. Mavesmerterne overrumplede hende igen. Hun sank ned på gulvet, vred sig i pinslen. Hun ville snart dø.


– Vig Satan, siger jeg, vig bort, Satan! Thi der er skrevet: du skal tilbede Herren din Gud og tjene ham alene.


Pigen stønnede, da hun mærkede, at den onde vendte sig i hende. Hun holdt vejret og lyttede. De var igen stille inde ved siden af. Endnu en krampe skød op gennem hendes krop. Hun åbnede munden og gylpede mavesyre op. Nu varede det ikke længe, før de kom efter hende. Det sved og brændte i halsen, da hun krøb i skjul under karlesengen.


Gårdejeren og hans hustru havde besøg af en halv snes mænd og kvinder. De opholdt sig inde i stadsstuen, men ingen af dem var klædt på til en festlig anledning. De var stadig iført deres grove arbejdsklæder og stoppede sokker. Mændene i slidte knæbukser og skjorter med veste og huer. Kvinderne i lange forvaskede skørter med livstykker og tørklæder. En dør gik op, og deres opmærksomhed rettedes mod en høj munk, der trådte ind i stuen. Hans hoved var let foroverbøjet, og hætten på den sorte kutte skjulte hans ansigt. Lydløst bevægede munken sig hen over gulvet og stoppede foran den lille gruppe. Med begge hænder skubbede han langsomt hætten bagud over sit sorte hår og løftede hovedet. Han kunne kun lige stå oprejst inde i det lave stuehus. Munken lod blikket glide hen over flokken. De mørke øjne skinnede om kap med guldkrucifikset om hans hals. Han begyndte at velsigne dem, de bøjede hovederne.


Pludselig kom to forhutlede karle ind udefra og forstyrrede dem. Den ene var en stor fyr med klumpfod, den anden en lille tæt fyr med et alt for stort hoved i forhold til resten af kroppen. Gårdejeren så ondt på Fjæs og Klumpen, som folk på egnen kaldte dem. Tosserne hørte hjemme ude i stalden hos svinene, ikke inde i hans bolig. Fjæs begyndte at fnise nervøst, da han så de mange tilstedeværende. Gårdejerens hårde slag kom, før karlen nåede at afværge dem. Hylende som en stukket gris forsøgte han at gemme sig bag sin makker, men det stoppede ikke regnen af gårdejerens slag, der nu faldt på dem begge. Den høje munk greb fat i gårdejerens hånd.


– Det er tid, sagde han med en accent, der var svær at placere og ligeså fremmed for egnen som han selv.


Han gik hen til døren ind til sortekammeret, tog en nøgle oppe fra dørkammen og rakte den til Klumpen. Fjæs dukkede frem bag sin kammerat, og munken trådte tilbage ind i stuen.


Pigen lå helt stille uden at bemærke kulden fra gulvet og stanken i rummet. En nøgle blev sat i døren og drejet rundt. Langsomt skubbedes døren op.


– Jeg kan ikke mere. Lad mig hvile i fred, græd hun lavmælt, men holdt inde, da hun så den deforme fod komme til syne.


Hun ville ikke med dem, men karlene vidste, hvor de skulle lede. Hun greb fat i sengens bund. Deres hænder fandt hendes fødder. Hun sparkede alt, hvad hun kunne ud efter dem, men de gav ikke slip. Pigen skreg luften ud af lungerne, da de trak hende ud fra sengen, henover det friske opkast.


Hun stirrede på de to forhutlede karle, prøvede at gøre sig fri af dem.


Den tætte lavstammede Fjæs fnes nervøst, mens Klumpen slog ud efter pigen. Skrigene stoppede ikke slagene.


– Vi forsager Djævelen og alle hans gerninger og alt hans væsen, messede hun.


Pryglene stilnede af.


– Vi tror på Gud Fader, den Almægtige, himlens og jordens skaber, fortsatte hun, mens karlene hårdhændet hev hende ind i stadsstuen.


I skæret fra olielamperne gloede alle på den beskidte, barfodede pige, klædt i en natskjorte, der var sølet ind i kroppens væsker. Men selv om hendes blonde hår hang i lange fedtede tjavser, og de klare lyseblå øjne var triste, var der noget engleagtigt over hende. Alle gloede, undtagen gårdejerens hustru, en bleg kvinde med forgrædte øjne.


En gammel kone vovede sig et skridt hen mod pigen.


– Djævletøs, hvæsede hun, men veg hurtigt tilbage.


Pigen så ikke længere på dem, men på den høje munk, der havde indfanget hende med sit blik. Hun skyede hurtigt væk igen og stirrede over på langbordet. Her lå en bibel, et kors af træ, en flaske med vievand og en lille sort æske. Munken flyttede også sit blik, lod øjnene hvile på hendes små bryster, der kunne anes gennem natskjortens slidte stof. Hun fornemmede det, krympede sig under hans syn. Langsomt bevægede han øjnene nedad over hendes forslåede krop.


Pigen prøvede at slippe fri, men karlene strammede blot grebet om hendes tynde arme. Hun stønnede af smerte.


Munken trådte et par skridt frem, stod nu så tæt, at varmen fra hans krop stødte ind i hende, og hun kunne lugte ham. En sød svovlagtig lugt. Hun mærkede varm urin løbe ned ad sine ben.


– So, hissede en stemme.


Tryglende så pigen over på den lille gruppe af mænd og kvinder. Alle undgik hendes bønfaldende blik på nær gårdejerens hustru.


– Mor! græd pigen.


– Hjælp mig!


Gårdejeren sendte sin kone et truende blik. Hun knugede hænderne i forklædet og begyndte at hulke, men turde ikke nærme sig sin datter. De sidste tre døgn havde hun ikke lukket et øje, men bedt for pigebarnet. Bedt til Gud om at vise barmhjertighed, bedt til Gud om at befri hendes datter fra det onde.


Klumpen tog fat i pigens hår og tvang hendes hoved bagover, så hun ikke længere kunne se sin mor. Fjæs begyndte at fnise nervøst igen. Gårdejeren så ondt på ham.


Munken bøjede hovedet, mumlede en sagte bøn og slog korsets tegn. Han løftede blikket og stirrede intenst på pigen. Mørket i hans øjne pressede sig ind i hendes sjæl. En rystelse gik gennem hende, da hun mærkede hans kolde hånd på sit ophedede ansigt.


– Jeg kan ikke mere, vis nåde gode herre, hviskede pigen.


– Thi Dæmon! hvæsede munken. Hun fór sammen.


Munken åbnede æsken på bordet og tog et ældgammelt sort smykke af ibenholt op. Han lagde det om pigens hals. Hun så ned på smykket. Et forvrænget ansigt med horn omkredset af flammetunger stirrede tilbage på hende. Ud af øjenkrogen fik hun kortvarigt kontakt med moren. Hun forsøgte endnu en gang at bede om hjælp, uden at der kom en lyd over hendes læber.


Den høje munk knipsede med sine lange fingre. En ældre mand kom ilende med en olielampe og fortrak sig ligeså hurtigt igen.


Munken holdt lampen op foran pigens ansigt. Hun kunne mærke hans øjne borede sig ind i hende. Hun holdt op med at kæmpe imod. Uden at se på ham løftede hun blikket og stirrede ind i flammen. Han begyndte at svinge lampen som et pendul fra side til side, hurtigere og hurtigere.


– Hellige ærkeengel Mikael, forsvar os i striden! Vær vort værn mod Djævelens ondskab og efterstræbelser, bad han. Gruppen af tilhørere faldt på knæ og gentog hans ord.


Han hævede stemmen:


– Gud kue ham, derom beder vi ydmygt.


Igen hørtes gruppens enstemmige gentagelse af hans ord.


Uden at fjerne blikket fra den dansende flamme begyndte pigen at ryste over hele kroppen.


Munken satte olielampen fra sig og løftede hånden. Han gjorde korsets tegn tre gange foran pigens pande. Karlene gav omgående slip på hende. Et voldsomt krampeanfald gik gennem pigens krop. Hun faldt om på gulvet. Der gik et frygtens sus gennem gruppen. Munken løftede hånden for at gøre dem tavse.


Pigen lå helt stille, pludselig slog hun øjnene op. Han fortsatte:


– Og du, De himmelske Hærskarers Fyrste, nedstyrt ved Guds kraft til helvede Satan og alle onde ånder, der færdes i verden til sjælenes fordærv! Amen!


– Amen! svarede den lille flok i kor.


Fråden begyndte at sive fra pigens mund, kramper skød gennem den lille krop. Der var intet liv i hendes øjne.


Munken tog den lille flaske på bordet og stænkede pigen med vievand.


– I Jesu Kristi navn befaler jeg dig! Sig dit navn, Dæmon! tordnede han og spyttede på hende.


Pigen snoede sig, smaskede højlydt og bed sig i tungen.


– I Jesu Kristi navn befaler jeg dig! Sig dit navn, Dæmon!


Blodet blandede sig med fråden om hendes mund.


Munken lavede håndspålæggelse.


– Vi er stærke i Herren og hans kraft!


Bag ham hørtes de skrækslagne mænd og kvinder recitere Fadervor sammen med ham. Med ét blev pigen rolig.


Munken afsluttede bønnen på latin, sagde Amen og slog korsets tegn.


– Amen! svarede flokken.


Der var et øjebliks stilhed.


Munken sank i knæ ved siden af pigen. Med ryggen til den lille flok bukkede han sig ind over hende. Et par nysgerrige hoveder trådte nærmere, men blev stoppet af en hurtig håndbevægelse fra munken. Han lænede sig længere ind over pigen, og hun blev skjult af hans sorte kutte. Munken lagde øret tæt ned til hendes mund. Han fornemmede et svagt åndedræt. Hun levede. Uden at trække sig drejede han hovedet, og læberne strejfede pigens. De blev farvet af hendes blod. Han tøvede kort, åbnede munden og smagte på hende. Han fyldte alle sine sanser med hende, lod sit åndedræt kærtegne hendes læber. En raslen bag munken fik ham tilbage til nuet, og han trak sig væk. Han nikkede til karlene. De slæbte den bevidstløse pige hen over gulvbrædderne og ind i sortekammeret. Her efterlod de hende liggende på det hårde gulv. De lukkede og låste døren. Munken strakte hånden frem og fik nøglen retur.


Pigens mor bemærkede, at han ikke lagde nøglen tilbage på dens plads over dørkarmen, men stak den ned i sin lomme.


Vinden hvirvlede rundt om munken og greb fat i kuttens lange klæde, da han trådte ud på gårdspladsen. Med hastige skridt forsvandt han ud igennem gårdsporten. Blodet pumpede hårdt i hans årer. Han begravede hånden i kuttens dybe lomme, fandt nøglen og pressede den ind i håndfladen. Munken så sig tilbage over skulderen mod gården. Han kunne stadig mærke hende. Hun lå i hans mund. Skjult af mørket bukkede han rystende sammen og stønnede højlydt:


– Åh Herre, du som hersker over os alle, hjælp mig! Stedet er blevet bolig for dæmoner, et skjul for alle urene ånder, for Jezabel! Jeg har givet hende tid til at omvende sig, men hun vil ikke vende sig om fra sin utugt og udsvævelser. Hun byder sig til, hendes kød frister mig som den store Babylon, moder til skøgerne og jordens afskyeligheder. Herre, svigt mig ikke i denne svære stund! Hun er mærket, og nu kaster jeg hende på sygelejet, som du befalede, og dem, der horer med hende, styrter jeg!


Munken så sig en sidste gang om mod gården, før han kom på benene og forsvandt i natten.


Senere samme nat, da alle var gået hver til sit, og olielamperne var slukket, åbnedes døren forsigtigt ind til stadsstuen. Gårdejerens hustru listede hen over de knirkende gulvbrædder. Flere gange stoppede hun og lyttede. Ved døren ind til sortekammeret standsede hun. Usikkert lagde hun øret mod den. Stilhed. Hendes hånd kærtegnede forsigtigt døren.


– Mor? hørtes en lav pigestemme hviske.


Konen ville sige noget, men frygten holdt hende tilbage. Hun så ned på nøglebundtet i sin hånd.


– I Jesu navn, hjælp mig! tiggede pigen bag den lukkede dør.


Efter et øjebliks tøven satte kvinden den første nøgle i låsen. Den virkede ikke. Hun prøvede endnu et par nøgler, før et lille klik hørtes.


– Alt er klart, mumlede pigens mor.


Hun lagde panden mod den lukkede dør.


– Du ved, hvad der skal gøres.


– Ja, mor, hørtes det svagt inde fra sortekammeret.


– Gud velsigne og tilgive dig mit barn, bad kvinden.


Uden at se tilbage skyndte hun sig væk.


Lydløst blev håndtaget trykket ned, og døren åbnedes. Pigen kom til syne i døråbningen. Bleg og udmattet. Hun bar stadig det mærkværdige sorte smykke om halsen. Tøvende trådte hun ind i stadsstuen. Lyset fra månen skinnede ind igennem vinduerne på hende. Hendes hånd søgte op til smykket med det hornede væsen, Hun vendte det om og så på bagsiden et pentagram med spidsen pegende nedad. Uden at give slip på det forsvandt pigen i samme retning som sin mor.

Nattevagten, Ove Juul, gik rask til og efterlod tunge aftryk i gruset på stien. Det var hundekoldt, og han trak kraven længere op om ørerne for at skærme sig mod vinden, der rullede hen over Frilandsmuseets store område med de øde bygninger. En ugle sad og tudede højt oppe i et af løvskovens træer. Lyden fik ham til at standse. En smule besværet af en gammel rygskade lænede han sig bagover og spejdede efter uglen. Månen dukkede samtidig frem bag skyerne og kastede lys ned på nattevagten. Et grimt ar vandrede fra hans venstre tinding hen over et halvlukket øje og forsvandt bag et hvidt fuldskæg, kun for igen at dukke frem på hans læber.


Ove spottede natuglen. Den sad med opspilede øjne og stirrede ned på ham. Men pludselig blev uglen forstyrret og flyttede sin opmærksomhed væk fra nattevagten, der også havde fornemmet noget nærme sig. Ove vendte sig om. Et par meter væk stod en stor rottweiler og så afventende på ham. Uden varsel sprang den hen imod den gamle nattevagt, og et skrig hørtes fra uglen, da den flygtede ud i natten. Ove rørte sig til gengæld ikke ud af stedet, men løftede blot hånden. Hunden reagerede omgående på tegnet og lagde sig ned på maven. Det var hans elleveårige vagthund, Rocky. Udtrykket i Oves ansigt mildnedes, da han så ned på sin trofaste følgesvend, der lå afventende ved hans fødder. Den slikkede sig om munden og fulgte med i hver en bevægelse, Ove foretog sig, da han søgte i sine lommer efter en godbid til den.


– Tag den så, din Luskepeter.


Ove nåede knap nok at sige ordene, før Rocky snuppede kiksen ud af hånden på ham.


Han strøg hunden et par gange hen over dens blanke pels, før de fortsatte videre på deres natlige inspektionsrunde på det gamle museum i Sorgenfri.


Ove sparkede hårdt til en sten på stien, og Rocky fór efter den. Ved denne tid til næste år var det slut for dem begge. Han standsede ved et rygning forbudt-skilt og fiskede en pakke cigaretter frem af inderlommen.


Pensionist!


Ordet gav ham en dårlig smag i munden. Han slog en cigaret ud af pakken, stillede sig med ryggen til vinden for at tænde smøgen med sin slidte Ronson-lighter. For et par år siden havde vagtchefen kontaktet ham og spurgt, om han ikke gik og drømte om at gå på pension før tid.


– Nej, fandeme nej!


Ove havde spyttet ordene ud, før vagtchefen kunne nå at afslutte sætningen.


Spørgsmålet var ikke kommet bag på ham. Han vidste udmærket godt, at Nationalmuseet var i gang med flere nedskæringer, som politikerne på Christiansborg havde pålagt dem. Nogle af de politiske partier mente endda, at der burde skæres endnu mere i budgetterne. Museerne skulle have tilladelse til at sælge af deres samlinger til finansiering af nyerhvervelser og udstillinger. Heldigvis var det ikke blevet vedtaget, endnu!


Tåber, imbecile tåber!


Det var illoyalt, forræderi, ja måske endda landsforræderi overhovedet at tænke på at sælge af vores allesammens historiske arv, og sikkert til udenlandske opkøbere. Og hvem skulle stå for salget? Museumsdirektørerne? Ove mærkede vreden brede sig i kroppen ved tanken om det. En ting var, at de havde prøvet at slippe af med ham for at spare et par håndøre, men at politikerne brugte den danske nationalskat til at skaffe staten penge, det satte hans pis i kog. Politikerne på Christiansborg burde stå vagt om de danske museers mange skatte, som han og hans kolleger trofast havde gjort det gennem årene. Det forventede de kommende generationer. Ove så på den store mindesten, han var standset ud for, hev stavlygten op af bæltet, tændte den og lyste på stenen. Det forventede Bernhardt Olsen! Ove lod øjnene glide hen over den indgraverede tekst i stenen og mumlede.


– ”Aldrig hans dåd af danske glemmes, værket hædre sin mesters hånd."


Hver gang Ove var på museet, havde han gjort det til en vane - nej, sgu til sin pligt - at slå vejen forbi Bernhardt Olsens sidste hvilested for at vise ham sin respekt.


Frilandsmuseet var Bernhardt Olsens livsværk, hans mesterværk. Og det var blevet Oves job at passe på det. Hans skæbne. Han følte et nært bånd til det gamle museums grundlægger - eller til Mesteren, som Ove havde døbt ham. De havde flere ting tilfælles. Begge havde været soldater, begge havde været klar til at ofre deres liv for gamle Danmark. Ove havde godt nok aldrig selv været i krig, men det var ikke, fordi han ikke ville have draget af sted til fronten. Nej, det var udelukkende, fordi landet ikke havde været i krig, den gang han var i trøjen.


Bernhardt Olsen derimod, havde deltaget i krigen i 1864. Ove ville ønske, at han kunne have været med i den krig, kunne have kæmpet for gamle Danmark, side om side med Mesteren, som dengang havde været sekondløjtnant i 12. regiment og vogtet den nordvestlige kyststrækning af Als.


Ove var overbevist om, at tabet af dansk liv og jord til tyskerne havde fået indflydelse på Bernhardt Olsens beslutninger senere hen i livet. De første ejendomme, han erhvervede sig til museet, var fra områder, der engang havde tilhørt Danmark. Og i 1901 blev dørene slået op på Frilandsmuseet til den slesvigske Ostenfeldtgård og de skånske tvillingegårde.


Hvor fanden er hunden nu løbet hen?


Ove så sig om efter Rocky. Den var det eneste vidne til hans natlige besøg ved mindestenen.


Ove fnøs røg fra cigaretten ud gennem næseborene. Det irriterede ham stadig, at man havde prøvet at lokke ham til at gå på pension med en løgn. En løgn! Det var en fornærmelse. Heldigvis var han i tidernes morgen blevet ansat som tjenestemand. Havde Nationalmuseet valgt at fyre ham, skulle de fortsætte med at betale ham løn i tre år. Ove smålo for sig selv. Han havde virkelig fået trængt vagtchefen op i et hjørne, da han ved den famøse samtale havde meddelt, at han, hvis det var muligt, ønskede at forlænge sin ansættelse med to år og fortsætte med at arbejde, indtil han fyldte tooghalvfjerds. Det havde fået vagtchefen til at klappe i, og Ove havde fået sat en fed streg under, at han ikke gik frivilligt.


Senere fik han besked om, at Nationalmuseet altid havde været meget tilfreds med ham, men på grund af ansættelsesstop kunne de desværre ikke forlænge hans kontrakt.


Idioter.


Men jo, han havde fandeme altid været en god arbejdskraft - kun været syg en gang. Én gang. Hvor mange kunne sige det?


Okay, det havde taget ham seks måneder at komme sig efter ulykken. Det var, hvad han kaldte det, der skete den skæbnesvangre nat for mange år siden på Frilandsmuseet, og som nær havde kostet ham livet.


Ulykken!


En ubehagelig følelse krøb ind over den gamle nattevagt. Han spejdede uroligt ud i mørket efter Rocky, fløjtede en kommando. Ingenting, endnu et fløjt.


Hunden dukkede frem af noget buskads og smed stenen foran ham. Ove klappede Rocky, der glad rystede et par visne blade af sig.


– Så er vi vist færdige her for i nat, gamle dreng.


Ove nåede kun lige at afslutte sætningen, før hans walkie-talkie gav lyd fra sig. Han greb den hurtigt, som om han var bange for at forstyrre nogen.


– Ja?


– Kerem her.


Ove havde været i løbende kontakt med sin yngre kollega, Kerem Kilic, hele natten. Lidt irriterende, for hver gang betød det mere arbejde for ham. Han kunne godt lide Kerem, men foretrak nu at få en kop kaffe sammen med ham frem for flere opkald denne nat.


Det var kommet bag på Ove, at han overhovedet havde noget tilfælles med sin unge kollega, for Kerem var jo muslim. En af dem, der ikke drak en øl, en af dem, der bad! Han selv var godt nok stadig medlem af folkekirken, men anså samtidig sig selv for at være ikke-troende og kunne ikke længere huske, hvornår han sidst havde sat sine ben i en kirke.


Men de var begge pligtopfyldende, hårdtarbejdende og satte en ære i det, de foretog sig. Det betød noget for dem begge at være en god kollega. Alt sammen værdier Ove respekterede Kerem for.


I lidt over et år havde Kerem været ansat som nattevagt på Nationalmuseet, hvor han hurtigt havde fået tjansen at sidde vagt ved computerne i Prinsens Palæs vagtstue, fordi han var skarp til IT. Kerem havde også for vane at tage alt det ekstra arbejde, han kunne komme i nærheden af, afløsning ved ferie og sygdom. Også selv om det betød, at han ofte gik direkte fra en nattevagt til en dagvagt. Men det gjorde samtidig, at han hurtigt havde fået et godt kendskab til Nationalmuseets mange museer.


Det umage makkerpar havde efterhånden drukket adskillige kopper kaffe sammen på de lange nattevagter og snakket en hel del om lidt af hvert og alting - næsten. Kerem havde fortalt historien om, hvordan hans forældre var rejst fra Tyrkiet til Danmark for at arbejde. At de var blevet boende, at Kerem og hans søstre var født her, og at hele familien i dag havde dansk statsborgerskab.


Ove havde lyttet interesseret til alt, hvad Kerem fortalte ham, men han forstod aldrig helt, hvordan man kunne bytte sit fædreland ud med et andet. Ovenikøbet et land der var så anderledes og fremmedartet, som Danmark måtte have været for forældrene, da de først ankom. Men han forstod på Kerem, at det vist heller ikke altid havde været lige let for dem.


I begyndelsen troede Ove, at Kerems arbejdsiver var, fordi han gerne ville være en god kollega, en del af teamet og alt det der. Men senere spekulerede han på, om det måske var, fordi Kerem var i gæld til nogen, noget med narko eller våben eller bander - og til sidst var han nødt til at spørge ham. Kerem havde smilet. For et par år siden havde han været på ferie i forældrenes hjemland, hvor han var faldet pladask for Isra med de smukke øjne.


Hans forældre havde bifaldet hende, men da Kerem begyndte at tale om at gifte sig med Isra, havde de forsøgt at få ham til at slå bremserne i. Hun var ikke færdig med sin uddannelse som sygeplejerske, kun enogtyve år gammel, og han selv var lige begyndt at læse IT på Københavns Universitet. Og hvad med fireogtyveårs reglen, og de mange penge, han var nødt til at have, hvis Isra skulle til Danmark? Men Kerem var ligeglad, og de blev gift. Isra fortsatte sin uddannelse hjemme i Tyrkiet, og han tog pause fra studiet for at tjene de mange penge, så hun kunne komme til Danmark. Planen var, at Kerem skulle genoptage sit studie, når Isra fik et arbejde i Danmark.


Ove vidste, at de sås i ferierne og dagligt talte sammen på Skype, hvor Kerem var i gang med at lære hende dansk. Den gamle nattevagt havde mærket et lille stik af jalousi i hjertet, da Kerem fortalte ham om mødet med sin store kærlighed, men Ove havde ikke sagt noget. Han havde selv -i al hemmelighed selvfølgelig - overvejet at finde en kone i udlandet, i Thailand måske. Og da muren faldt i Berlin, fra Østeuropa måske, eller Rusland måske. Og så var der jo selvfølgelig også Kina. Men det blev aldrig til andet end tanker, drømme og mange måske’er.


– Sæt en kande kaffe over! Jeg er på vej.


– Der er lige gået en alarm til.


For sit indre så Ove Kerem sidde foran den store computerskærm med de ni billeder, der hele tiden skiftede imellem Nationalmuseets overvågningskameraer.


– Hvor er det så henne denne gang?


– Lønnestakgården.


Satans også.


Ove så bekymret ned på Rocky ved tanken om deres næste opgave. Det var det sidste sted, han havde lyst til at tage hen til, men han bar over med Kerem. I nat havde de voldsomme vindstød aktiveret flere af Frilandsmuseets alarmer. Kerem havde måttet sende Ove fra det ene sted til det andet, og han kunne efterhånden godt mærke det i benene. På grund af nedskæringerne i Nationalmuseets budgetter havde man fjernet den faste vagtbemanding om natten ude på Frilandsmuseet. På trods af at hverken brand- eller tyverialarmerne fungerede optimalt, kørte vagterne nu ud fra Prinsens Palæs vagtstue.


De fleste af denne nats alarmer kunne sagtens have ventet med at blive undersøgt til næste dag, mente Ove. Men fordi flere af kameraerne heller ikke fungerede korrekt, havde Kerem valgt, at det skulle undersøges.


– Kan du se noget?


Ove vidste, at det var et dumt spørgsmål, men måske tog han fejl. Bare denne gang.


– Nej, ikke endnu.


Selvfølgelig ikke.


I vagtstuen var der installeret et system i computerne, så der automatisk poppede et billede op på skærmen fra det sted, hvor alarmen gik. Men det tog ofte ti til femten minutter, før de fandt det pågældende kamera og fik spolet tilbage til alarmtidspunktet.


– Jeg tager derhen, men meld tilbage, hvis du finder frem til årsagen, okay?


– Selvfølgelig.


Ove satte snoren på Rocky. Den så undrende op på ham.


De fortsatte videre hen ad stien, der førte dem ud på museets jyske hede, hvor de store gårde lå spredt som sorte silhuetter i natten.


Ove og Rocky kom travende i rask tempo, men pludselig stoppede hunden, og Ove kneb øjnene sammen for bedre at kunne se.


Delvist gemt af mørket anede han omridset af en stor gård. Rocky begyndte at pibe uroligt. Ove strammede grebet om dens snor, tog sin store stavlygte op af bæltet og tændte den.


Inden for de sidste to måneder var alarmen gået flere gange på Lønnestakgården. Hver gang var det sket på hans vagt, og han hadede det, hadede det forbandede sted. Han kendte kun den gård alt for godt, men det var mange år siden, at han sidst havde sat sine ben derinde.


Hvorfor gik alarmen pludselig hele tiden? Det var ikke vinden, for det havde ikke blæst de andre nætter. Var alarmen gået i stykker? Nej, det måtte være noget helt andet, der var under opsejling. Ove fandt sin walkie-talkie frem.


– Det er mig, Kerem. Har du fået spolet tilbage?


Ove stirrede i retning af gården, håbede, at han, ligesom de foregående gange, ville få at vide, at problemet var fundet, og at det sagtens kunne vente til næste dag.


– Nej, jeg kan ikke se, hvad der har aktiveret den denne gang.


Ove kunne høre undring i Kerems stemme. Vidste han mon noget?


– Ingenting at se. Så behøver jeg måske ikke gå derind?


– Alarmen er fortsat aktiveret. Det er nok bedst, vi undersøger det.


Typisk.


Det var på tide, at han fik en snak med sin makker om Lønnestakgården. Så kunne det være, at han ikke var så ivrig efter at sende ham derind. Ikke sige for meget, men heller ikke for lidt, bare nok til at han ikke sendte ham derind.


– Du hører fra mig om lidt, brummede Ove uden at vente på yderligere svar.


På afstand virkede alt roligt. Og alligevel mærkede Ove Rocky presse sig ind mod hans ben, da de begyndte at gå. Han holdt den kraftige lyskegle fra stavlygten rettet mod græsset for at undgå at snuble over de mange muldvarpeskud, der lå i en ring om gården. Indtil videre virkede alt normalt. Men da de kom om på bagsiden af bygningen, stoppede Ove brat.


Den gamle gårdport stod og blafrede i vinden. Rocky bakkede, forsøgte at trække dem i modsat retning, men uden held, og langsomt nærmede de sig porten. Ove skubbede den helt op og lyste ind på gårdspladsen. Rocky snerrede. Lettet over ikke at kunne se noget skulle Ove til at lukke gårdsporten, da lyden af knirkende hængsler fik ham til at lyse en ekstra gang over på stuehuset. Stuehusdøren stod på klem.


– Hvad helvede er nu det?


Ove så ned på Rocky. Tøvende. Usikre stirrede de begge på den åbne dør.


– Vi bliver sgu nok nødt til det, gamle dreng, sagde Ove og klappede Rocky i et forsøg på at berolige den.


Han trak den nervøse hund med sig ind på gårdspladsen. Halvvejs inde stoppede han igen, lyste rundt for at se, om der var andet mistænkeligt, han skulle passe på. Det var der ikke, eller det vil sige, ikke noget han kunne se. Og det var godt nok for ham.


– Lad os få det her overstået, så vi kan komme væk herfra i en fandens fart, kammerat.


Et brag hørtes, og de fór begge sammen, da gårdsporten smækkede i bag dem. Rocky gøede hidsigt, og det gav endnu et sæt i Ove.


– Hold kæft!


Han rykkede hårdt i snoren. Der blev stille. De kiggede begge over på stuehusdøren. Hunden snerrede. Ove så sig om på den lille lukkede gårdsplads med den gamle vippebrønd, inden han langsomt begyndte at nærme sig den åbne stuehusdør. Han følte sig overvåget, havde lyst til at forlade lortet.


Hov! Der var noget, der bevægede sig inde bag vinduerne. Han holdt vejret.


Forberedt og med bankende hjerte lyste han ind ad ruderne til kopkammeret, hvor gårdens fine kopper og tallerkener opbevaredes. Til saltkammeret, hvor de tomme tønder til saltning befandt sig, og til køkkenet med det åbne ildsted. Næh, alt syntes at være på plads. Der var intet at se.


Føj for satan, hvor han hadede dette sted. Knirkelyde fik ham til at snurre rundt på hælen. Vippebrønden bevægede sig en smule i vinden. Ove tog en dyb indånding og så over på stuedøren. Den stod nu helt åben.


Forsigtigt nærmede han sig. Rocky viste tænder, da de stoppede ud for døren.


Ove lyste ind i den nordlige entré.


Det var mange år siden, han havde stået her en nat. Dengang var det hans egen nysgerrighed, der lokkede ham, men det var det fandeme ikke nu.


Han lod lyskeglen følge en gammel træstige, der førte op til en loftlem. Den stod også åben. Ligesom dengang. Afventende holdt han blikket rettet mod åbningen. Der skete ingenting. Ingenting. Kun mørke og stilhed. Hov, var det fodtrin han hørte? Han lyttede intenst efter.


– Hallo, er her nogen? hørte han sig selv sige.


Intet svar, ingen lyde, kun stilhed.


Han lod lyset hvile på den åbne loftlem, lygten begyndte at blinke, slukkede, og alt blev mørkt. Uden at træde ind over dørtærsklen til stuehuset fik Ove fat i dørgrebet. Han lukkede og låste hurtigt døren.


På vej ud ad gårdsporten så han sig tilbage over skulderen. Stuehusdøren stod igen åben. Vippebrønden på gårdspladsen begyndte at bevæge sig, som om den vinkede farvel til ham.


– Lad os komme væk, sagde han og lod for en gangs skyld Rocky trække alt, hvad den kunne i snoren. Og det tog dem ikke mange sekunder, før de stod på den anden side af gårdsporten. Lyset i stavlygten tændte igen af sig selv.


Et stykke væk fra gården stoppede de ved en bænk. Ove ignorerede endnu et rygning forbudt-skilt. Hænderne rystede, da han fik ild på cigaretten. Han tog sin walkie-talkie frem.


– Kan du stadig ikke se noget, Kerem?


– Nej, men hvad med dig?


Ove tog et ordentligt hiv af smøgen og pustede ud.


– Skriv, at der intet er at bemærke, men at de er nødt til at få styr på de fandens alarmer.


– Okay, jeg sætter kaffen over. Vi ses om lidt.


Ove slukkede walkie-talkien og satte sig tungt ned på bænken uden at tage øjnene fra gården.


Inde bag vinduerne i stuehuset bevægede en mørk skikkelse sig igennem stadsstuen, stoppede op ved vinduet og stirrede ud i natten. Det var en ung kvinde. Hendes hår var rødt, ansigtshuden ligbleg, og hun havde mørke rander under øjnene. I venstre øre havde hun flere piercinger, og hun var klædt i en hvid natskjorte.


En skygge bevægede sig langsomt forbi hende, og hun trak sig væk fra vinduet.


Et øjeblik senere kom kvinden til syne ude i stalden. Barfodet gik hun hen over det brostensbelagte staldgulv. Midt i stalden standsede hun og så op. En løkke bundet af et tykt reb hang ned fra en bred tværgående bjælke. Lige nedenunder stod en stol. Kvinden tøvede, drejede hovedet og så sig over skulderen. Hun var ikke alene. I mørket anedes silhuetten af en høj kutteklædt skikkelse. Med slæbende skridt gik hun hen til stolen. Hun trådte op på den. En sidste gang så hun sig over skulderen, før hun med skælvende hænder lagde løkken om halsen. Stilhed.


Uden varsel forsvandt stolen under hende, og rebet strammedes til om hendes hals. Med ét kom kvinden til sig selv og begyndte at kæmpe for sit liv. Hun forsøgte at løsne rebet med hænderne, men forgæves. Svagt fornemmede hun gulvet med sine tæer og prøvede at strække sig. Hun gispede efter luft. Kroppens vægt fik løkken til at presse hendes halspulsåre sammen. Angsten og smerten lyste ud af hende. Lyden af tånegle, der skrabede mod staldgulvet, blev svagere og svagere i takt med, at livet langsomt sivede ud af hende.

Caroline Hermansen indtog det gamle højloftede auditorium med en vis indstuderet autoritet. Hendes påklædning, en sort vintage spadseredragt, diskret make-up og måden, det lange hår var strammet hårdt op i en knude bag i nakken, gjorde hendes alder svær at placere - midt i tyverne til midt i trediverne?


På døren bag hende hang et opslag med det svenske universitet i Lunds logo af en løve med kongekrone, en åben bog, et sværd og universitetets motto ”Ad Utrumque.” Ved siden af logoet var der et billede af Caroline, afslappet, smilende og med udslået hår - alder højst sidst i tyverne. Nedenunder stod der: ”Caroline Hermansen forsvarer sin ph.d.-afhandling i parapsykologi. ’Er bevidstheden vidtrækkende?’”


Tre år tidligere havde Caroline taget sin kandidateksamen i psykologi på Københavns Universitet, men her havde det ikke været muligt for hende at studere videre til parapsykolog. Universitetet anså det ikke som et seriøst emne. Det gjorde man derimod på Lunds Universitet i Sverige, hvis professorat i parapsykologi, ironisk nok, var betalt af penge doneret af den danske margarinefabrikant Poul Thorsen.


Frem til sin død i 1961 havde Poul Thorsen været meget interesseret i det overnaturlige og ment, at der burde forskes mere i emnet. Derfor havde han afsat tredive millioner kroner til det universitet, der ville påtage sig opgaven. Københavns Universitet takkede nej. Der var ingen adgang for spøgelser i deres auditorier, men heldigvis for Caroline havde de sagt ja tak til pengene og udfordringen på den anden side af Øresund.


Caroline kastede et blik rundt i salen. Rækker af stole stod stillet op i en hestesko. Der var kun få ledige pladser tilbage. En svag pludren hørtes fra de fremmødte gæster. Hun lod blikket glide hen over forsamlingen, men genkendte ikke mange, Hun antog derfor, at kun et fåtal af de tilstedeværende havde en akademisk interesse i hendes arbejde.


Caroline var overbevist om, at størstedelen af dem tilhørte den store gruppe af ukritiske alternative groupier, som hun kaldte dem, der var styret af deres følelser og uden jordforbindelse. Det var dem, der gerne måtte holde sig væk. Langt væk! Det var dem, der ville tage alt, hvad hun sagde i dag, som eksakt videnskab og bruge det som bevisførelse i deres egne små hjemmestrikkede teorier. De troede selv, at de var i hendes hjørne, at de var hendes supportere, hvilket kun gjorde det meget sværere for hende at komme ud med sit budskab til de rette. Det var frygten for netop deres slags, der holdt Københavns Universitet fastlåst i sine egne holdninger og fordomme om parapsykologien. Men alle, der var interesseret i at høre hende forsvare sin afhandling, var velkomne.


Et lille sus gik igennem Caroline, da hun så den tomme pult stå med front mod alle i salen.


Men netop som hun skulle til at bevæge sig ned til den, blev der grebet fat i hende bagfra. Caroline snurrede rundt og så ind i et par varme øjne.


– Held og lykke, skat, smilede kvinden.


– Tak, mor.


Hendes mor, Sonja Hermansen, en nydelig dame på otteoghalvtreds år, omfavnede sin datter.


– Vi er så stolte af dig, sagde Sonja og prøvede at holde sin datters blik fastlåst, dog uden held.


Caroline så hen over sin mors skulder i retning af en korpulent herre midt i tresserne, der var travlt optaget af at læse beskeder på sin iPhone.


Ja, right!


Sonja slap hende, drejede halvt rundt og så i samme retning.


– Far insisterede på at komme, fortsatte hun.


Caroline rystede let på hovedet, troede ikke på hende, men Sonja ignorerede det og kastede i stedet et inspicerende blik på sin datter.


– Du har taget Nanas Channel-dragt på. Den klæder dig, skat.


Farmor, sig farmor! Nej, svigermor, Anna, fru Hermansen, jeg er ligeglad, men ikke Nana. Hun er min Nana!


– Det er min måde at sige tak på … jeg ville ønske, hun kunne have været her i dag. Jeg skylder hende så meget.


Carolines farmor, Anna Hermansen, havde arvet en større formue efter sin mand, bankdirektør Einer Hermansens alt for tidlige bortgang. Hun giftede sig aldrig igen, men valgte i stedet det frie liv, de mange penge gav hende. Og hun havde nydt livet. Der var ikke blevet sparet på noget, hvilket bekymrede hendes eneste søn, Georg Hermansen. Hans mor forandrede sig for meget, for hurtigt, og pludselig måtte de heller ikke længere kalde hende farmor. Det fik hende til at føle sig gammel, havde hun insisteret på.


Men hvad skulle barnebarnet så kalde hende? Sammen med Caroline havde farmoren forsøgt sig med flere forskellige navne, og de endte til sidst med at bytte rundt på bogstaverne i hendes fornavn. Anna blev til Nana. Navngivningsceremonien var foregået ved, at Caroline, der kun var fem år på det tidspunkt, havde fået lov til at tømme en hel flaske champagne ud over sin farmors hoved. Bagefter ville Caroline selvfølgelig også have et nyt navn. Så farmoren havde døbt hende Line i rød sodavand, til stor irritation for Sonja, der senere måtte kæmpe med at få de røde pletter af tøjet. Og sådan havde det altid været for Caroline, når hun besøgte Nana, en masse sjov og ballade.


Selv om farmoren havde brugt en stor del af sin formue på eksotiske rejser, modehusene i Paris - Chanel værende hendes foretrukne - og andre ekstravagancer, var alle pengene ikke blevet brugt. Efter hendes død havde Caroline modtaget en arv med et medfølgende brev, hvori der stod:


”Pengene er nøglen til din frihed.”


Caroline var kun seksten år, da hendes farmor gik bort, og hun forstod ikke helt meningen i budskabet, som hendes far til gengæld mente var en værre gang nonsens, en gammel dames nykker. Pengene var først til Carolines disposition efter hendes femogtyveårsfødselsdag, hvilket gav hende tid og var det eneste fornuftige ved hele setuppet efter hendes fars mening.


Selv om det havde taget Caroline lang tid at forstå, hvad hendes elskede Nana havde efterladt hende, så gjorde hun det nu. Farmoren havde sikret hende økonomisk, så hun kunne følge sin drøm og stå her på Lunds Universitet i dag.


– Skoene har jeg ikke set før. Er de Amandas? fortsatte Sonja og lagde hovedet let på skrå for bedre at kunne vurdere dem.


– Måske havde en lavere hæl været mere passende til i dag.


– Godt, men …


– Når man taler om solen, afbrød Sonja sin datter ivrigt, da hun fik øje på en barmfager, langbenet Barbie look-a-like.


… ikke godt nok.


Caroline flyttede blikket væk fra Sonja og så i samme retning som sin mor.


Sonja viftede med begge arme oppe i luften for at fange den unge kvindes opmærksomhed.


– Amanda! Vi er herovre, Amanda.


Amanda Devantier fik øje på dem og vinkede glad tilbage. Sonja pegede på et par ledige stole ved siden af sin mand. Amanda nikkede og begyndte at bevæge sig i den retning, mens hun sendte små kommentarer til dem, hun passerede. Caroline smilede. Hun var taknemmelig over at se sin veninde, selv om hun vidste, at hendes ph.d.-afhandling ville blive en udfordring og yderst kedelig for Amanda.


Caroline og Amanda havde kendt hinanden altid. Deres mødre var havnet i samme mødregruppe, og pigerne var efterfølgende praktisk talt vokset op sammen. Det viste sig nemlig, at forældrene ikke boede mange husnumre fra hinanden på Furesøvej i det eksklusive kvarter ved Furesøen i Virum nord for København. Caroline, der var enebarn, og Amanda som aldrig havde haft noget tilfældes med sine ti år ældre tvillingbrødre, blev uadskillelige. Og da de startede sammen i 0. klasse på Virum skole, bildte de med stor overbevisning de andre børn i klassen ind, at de var søstre. Hvilket bekymrede Carolines far, da Sonja senere fortalte ham om det, efter hun havde deltaget i et forældrearrangement på skolen.


Georg havde sin daglige gang på de psykiatriske hospitaler og kørte forskningsforsøg med farmaceutiske firmaer ved siden af. Alt sammen noget der var meget langt væk fra de små pigers fremmedartede univers. Og det gjorde ham utryg. Han konkluderede derfor, at pigernes afhængighed af hinanden umuligt kunne være sund - altså på længere sigt - og potentielt kunne udvikle sig til personlighedsforstyrrelser hos dem begge. De risikerede at ende som uselvstændige, hjælpeløse væsner, der ikke kunne tænke selv, og det kunne han ikke tillade. Han ville blive nødt til at gøre noget - jo før, des bedre.


Georg besluttede derfor egenrådigt, at Caroline skulle skifte skole. Og trods mange protester, følelsesudbrud og strømme af tårer blev hun overflyttet til Lyngby Privatskole. Han ønskede, at hans datter blev selvstændig, brugte sin tid på skolen, brugte sit hoved på noget seriøst, på det akademiske og ikke på en masse tant og fjas, som han så alt for meget af i Amanda. Desværre måtte han i dag indrømme, at hans utallige forsøg på at styre sin datter i den rigtige retning var slået fejl, og intet var gået, som han havde ønsket sig og håbet på.


Caroline undertrykte en lille latter, da hun så, at Georg forgæves prøvede at undgå at få Amandas taske i hovedet, da hun småsludrende dumpede ned på stolen ved siden af ham.


– Så må Maya også snart være her, sagde Sonja og så over mod indgangen til auditoriet.


Smilet på Carolines læber dødede.


– Nåh, er du ved at være klar? spurgte en rolig mandsstemme på svensk, og hun mærkede en arm glide rundt om sin talje.


Hun så på den høje mand, der var dukket op ved hendes side. Det samme gjorde Sonja, der omgående bed mærke i, at Caroline havde ladet manden lægge sin arm om sig. Han så godt ud, var måske en smule ældre end Caroline, men der var jo også aldersforskel mellem hende og hendes mand. Hun så nysgerrigt fra manden og spørgende over på sin datter. Udtrykket i Sonjas ansigt var ikke til at tage fejl af, og Caroline måtte endnu en gang skuffe sin mor.


– I har vist ikke hilst på hinanden. Det er min mor, Sonja, sagde Caroline og lagde en hånd på sin mors arm.


– Og manden ved min side, mor, er Jan Bengtsson ...


Hun holdt inde, trak tiden ud for at drille sin mor.


– Min professor og vejleder her på Lund.


Bengtsson slap Caroline og rakte hånden frem. Sonja var hurtig til at tage den, men narrede ikke Caroline, der så et strejf af skuffelse i sin mors øjne. Sonja ventede med længsel på den dag, hvor hendes datter introducerede dem for en kæreste eller endnu bedre en kommende ægtemand.


Hendes mor begyndte straks at småsludre med Bengtsson, som om de havde kendt hinanden i årevis.


– Carolines far er her også. Han sidder lige deroppe, sagde Sonja og pegede i retning af Georg.


– Han er psykiater, så man kan vel godt sige, at I to arbejder inden for samme område. Jeg mener, I interesserer jer jo begge for alt det, der foregår i vores hoveder, ik’?


Caroline rullede med øjnene og lukkede af for, hvad Bengtsson svarede på hendes mor latterlige sammenligning. Og konstaterede i stedet for, at han i dagens anledning havde skiftet de forvaskede jeans og sin elskede tweedjakke ud med et par pæne lærredsbukser og en habitjakke. Bengtsson havde altid støttet Caroline i hendes projekter, men vigtigere for hende var, at professoren havde presset hende til at tænke i nye baner, til at turde. Han vidste kun alt for godt, at faget parapsykologi konstant var op imod skepticisme og latterliggørelse fra den etablerede videnskab. Han blev selv kaldt for Lunds heksedoktor, hvorfor han stillede store krav til Carolines forskning. Der var ikke plads til fejl eller sjusk. Bengtsson havde lært hende meget, og efter i dag stod hun på egne ben.


Henover hovedet på en snakkende Sonja bemærkede Bengtsson, at de blev observeret af tre personer, der sad på forreste række ved et aflangt bord, med front mod pulten.


– Det er vist tid, sagde han henvendt til Caroline og smilede undskyldende til Sonja.


– Jeg er nødt til at gå nu, mor.


– Selvfølgelig. Vi krydser fingre for dig skat.


Sonja kastede armene om sin datter, gav hende et sidste kram og så på Bengtsson.


– Nu må I ikke være for hårde ved min datter.


Åh, mor, hvornår går det op for dig, at jeg godt selv kan tørre min næse.


Caroline fulgte efter Bengtsson og så over på udfordrerne, en kvinde og to mænd siddende ved et aflangt bord. Opponenterne.


Djævlens advokater!


Deres fineste opgave ville i de kommende timer være at miskreditere hendes arbejde, hvis hun ikke havde argumenterne på plads.


Ingen af dem ville lade hende komme let til ph.d.en i dag, men hun var alligevel godt tilfreds med fakultetets valg af opponenter og havde ikke gjort indsigelser. To af dem, var hun sikker på, skulle nok godkende hende.


Den ene af dem var kvinden med den gråblonde pagefrisure, Susan Hedberg, nioghalvtreds år og uddannet parapsykolog.


Bengtsson stoppede halvvejs nede ved pulten og sagde, som om han kunne læse hendes tanker:


– Du ved godt, at Susan Hedberg har vendt ryggen til parapsykologien, ik’? Hun skriver artikler for Skeptica, foreningen af dem, der ikke kan døje sådan nogen som os.


– Jeg ved godt, hun påstår, at hun efter femogtyve år uden nogen overbevisende resulter har opgivet idéen om det paranormale.


– Påstår? Det lyder, som om du ikke tror på hende. Du ved godt, hun de sidste par år udelukkende har undervist i psykologi, ik’?


– Min mavefornemmelse siger mig, at skeptikeren i hende ikke vil stille sig i vejen for mig.


Bengtsson så lidt anstrengt på Caroline, hvilket irriterede hende, bare en smule.


– Come on!


– Nej, jeg tror ikke, at man bare opgiver noget efter femogtyve år. Jeg tror, hun stadig holder døren på klem, hvis der dukker konkrete beviser frem på at psi-fænomener forekommer. Navnlig hvis det er telepati og psykokinese.


– Du ved godt, at din tro ikke flytter nogen bjerge eller er bevis for noget, ik’?


Caroline trak let på skulderen. Hun kunne se, at han ikke brød sig om, når hun virkede selvsikker, og specielt ikke på denne dag. Men af de tre modstandere var Susan Hedberg den af dem, som hun bedst kunne identificere sig med. Hendes sikreste kort på hånden.


– Hvad siger din krystalkugle så om de to andre?


– Mener du, hvad min Google sladrer om?


Bengtsson burde vide, at hun havde undersøgt, hvem hendes udfordrere var. Hvad deres holdning til det parapsykologiske var.


Og heldigvis var Susanne Hedberg ikke den eneste opponent, Caroline var tilfreds med. Bengtsson fulgte hendes blik, og de så begge på Kristoffer Wilke. Professor på medicinstudiet, yngre end Susan Hedberg, men så ældre ud. Ansigtshuden var slap, drænet for væske, poser under øjnene - han så forsømt ud.


– Du ved godt, at han til dagligt underviser i de videnskabelige metoder inden for forskning?


– Ja, men det har ikke forhindret ham i at skrive en bog om videnskab og spiritualitet, hvori han argumenterer for, at det guddommelige måske alligevel eksisterer - og hører hjemme i videnskaben.


– Hvilket har skabt røre i de videnskabelige fakulteters andedam.


Det var sandt. Både kolleger i ind- og udland sendte hård kritik hans vej, flere gik endda så vidt, at de mente, at han burde fratages sit embede som underviser på Lunds Universitet.


– Manden mistede sin familie i en bilulykke, men overlevede selv. Måske ved han noget, vi ikke gør?


Tabet, savnet, de mange spørgsmål og udeblivende svar havde fået Kristoffer Wilke til at se nærmere på kvantefysikkens og parapsykologiens muligheder og mysterier.


– Ja, eller måske har han noget at bevise over for sine kolleger i dag, at han ikke er en kætter, og at de stadig kan regne med ham.


Caroline så på Bengtsson, prøvede han at fortælle hende noget? Nej, det var hans sædvanlige måde at pille hende ned på med drillerier, når han syntes, hun drog for hastige konklusioner.


Hun havde igen sin opmærksomhed på Susan Hedberg og Kristoffer Wilke.


Jeg har brug for to godkendelser, jeres to! For der er ikke en chance i helvedet for, at jeg får den af dig!


Hun så over på den sidste af de tre opponenter.


Djævlen.


Robert Strand, en hvidhåret herre sidst i tresserne, psykiater og tilhørende den gamle skole. Han var overbevist om, at krop og sjæl var adskilte, uforenelige, som den franske filosof René Descartes havde beskrevet det i 1644 og dermed skabt dualismen. Adskillelse af kirke og videnskab, tro og viden.


– Og så har vi sørme den altid elskværdige professor Robert Strand. Ham er du måske også sikker på i dag, spøgte Bengtsson?


Begge lod blikket hvile på professoren, der benyttede enhver lejlighed til at angribe og latterliggøre Bengtsson og hans arbejde.


Caroline kendte selv kun alt for godt til typer som Robert Strand, fossiler, der aldrig vovede sig ud af rationalitetens jernbur af frygt for at opdage, at deres anskuelser var fejlagtige. Hun var vokset op med dem og deres holdninger om, at kroppen og psyken var mekaniske urværker, var maskiner.


– Du ved udmærket godt, at den mand hellere vælger graven end at bestå mig, sagde Caroline.


Hun mærkede Bengtssons hånd på sin skulder.


– Stol på, at du har gjort et godt stykke arbejde, så skal det nok gå.


– Tak!


Caroline så på opponenterne og kunne ikke lade være med at trække på smilebåndet. Robert Strand havde demonstrativt flyttet stolen væk fra Hedberg og Wilke for at signalere, at han ikke havde noget til fælles med dem. Det var dem, der var de faldne engle, ikke ham!


Caroline så sig tilbage over skulderen og fandt den tomme plads ved siden af sine forældre og Amanda.


Hvor er du, Maya?


Caroline stod, klar i blikket, oppe ved pulten og så ud over de mange fremmødte, studerende, alternative typer, i alle aldre, størstedelen kvinder.


På lærredet bag hende sås Lunds Universitets logo og motto.


– Mottoet her på universitet er ”Ad Utrumque” og betyder ... til begge dele.


Hun zoomede ind på Georg med de korslagte arme, rankede ryggen og gengældte hans blik.


– Paratus! Vi skal være parat til begge dele!


Hun tog en dyb indånding og fortsatte:


– I den etablerede akademiske verden er opfattelsen fortsat, at bevidstheden som fænomen kun optræder i hjernen, og at vore mentale aktiviteter udelukkende foregår inde i vores hoveder.


Caroline så skiftevis på de tre opponenter, der alle forsøgte at skjule deres skepsis.


– Forskning i parapsykologiske fænomener er derfor fortsat et tabu inden for den etablerede videnskab.


Caroline lod hurtigt øjnene løbe hen over mange af de mere alternativt udseende fremmødte.


– Og så længe videnskaben ikke vil beskæftige sig med parapsykologi, er vejen banet for okkultismens og kvaksalveriets bedrageriske og forførende forklaringer.


Hun havde igen øjenkontakt med panelet foran sig.


– Men godtager vi først, at vores bevidsthed er vidtrækkende, synes ekstrasensorisk perception, som for eksempel telepati og andre psykiske evner, ikke længere som usandsynligheder, men muligheder der giver mening og bør undersøges.


Caroline fik anerkendende og opmuntrende nik fra Bengtsson, der også havde sat sig hen ved det aflange bord.


– I denne afhandling fremsætter og undersøger jeg tesen, at bevidstheden rækker langt ud over vores hjerner og fysiske kroppe medieret af elektromagnetiske felter. Vi kender allerede til disse allestedsnærværende magnetiske felter. Jordens gravitation eller tyngdekraft er vidtrækkende og får månen til at rotere rundt om jorden, ligesom solens gravitation får jorden til at roterer rundt om den.


Caroline opdagede til sin frustration, at Georg igen sad og tastede på sin telefon.


– Og på grund af telefonens usynlige elektromagnetiske felter kan vi sende hinanden beskeder. Beskeder, der passerer igennem disse felter.


Georg så op og mødte sin datters blik.


– Fungerer vores bevidsthed på samme måde? Bevidsthed baseret på elektromagnetiske felter, der ikke kun eksisterer inden for hjernebarken, men også rækker langt ud over dens afgrænsede rum?


Georg prøvede at sige noget til Sonja, som tyssede på ham, alt imens Amanda havde spottet en flot fyr i forsamlingen og prøvede at få en flirt kørende med ham.


– De fleste af os har oplevet følelsen af at blive iagttaget.


Caroline lod blikket glide hen over sit publikum.


– Flere kvinder end mænd. Spørgsmålet er ...


Hun havde igen øjnene på Georg.


– Om psykiateren har ret i, at det er paranoia?


Hendes blik vendte tilbage til panelet.


– Eller er det vores bevidsthed, der har fået kontakt med en anden bevidsthed uden at gøre brug af kroppens fem sanser?


Et sted ude i salen begyndte en telefon at ringe. Caroline så i dens retning. Det var Georgs. Han hviskede noget til Sonja, rejste sig op og skyndte sig af sted uden at se tilbage på sin datter. Carolines blik hvilede et øjeblik på den tomme stol ved siden af Amanda.


Oppe på lærredet stod: ”Følelsen af at blive iagttaget”, og et par øjne stirrede ud over de tilstedeværende i det store auditorium.


Caroline satte glasset med vand fra sig.


– Det har været vigtigt for eksperimentet, at de implicerede i undersøgelsen ikke kendte til hinanden på forhånd eller til det egentlige projekt. Forsøgspersonerne mødtes derfor aldrig, før de blev placeret i hvert deres rum i to forskellige bygninger her på campus, med en afstand på trehundrede meter mellem dem. Den ene gruppe var under hele forsøget uvidende om, at der blev stirret, fokuseret på dem gennem et kamera, som jeg på forhånd havde skjult i rummet. Disse personer troede, at de deltog i en undersøgelse af diverse måleudstyr, så vi satte selvfølgelig et par ekstra elektroder på dem.


Billeder af forsøgsdeltagere med et overdrevent antal elektroder på hovederne blev vist, hvilket sendte en lille latter gennem auditoriet. Noget Caroline kunne se, at Robert Strand ikke bifaldt.


– Den anden gruppe deltagere blev bekendtgjort med forsøget. De blev sat foran en computerskærm og instrueret i, at de skulle koncentrere sig om den anden deltager, når billeder af vedkommende uvilkårligt dukkede op på skærmen.


Caroline viste billeder på lærredet fra sine testresultater.


– Hos flere af personerne i gruppe et blev der registreret fysiske reaktioner på deres puls, blodtryk, åndedræt og hudtranspirering, når gruppe to modtog deres billede og begyndte at fokuserer på dem.


Caroline viste en sammenklippet video af gruppe et.


– Ikke bare en, men flere gange var det tydeligt at se, at når personer i gruppe et blev observeret, søgte deres blik automatisk i retning af det skjulte kamera, uvidende om dets eksistens.


Caroline frøs billedet på lærredet af en person, der stirrede direkte ind i kameraet.

